VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DIREKTORIAUS

Į S A K Y M A S

DĖL 6-SD PRANEŠIMO APIE DRAUDĖJO REORGANIZAVIMĄ PATEIKIMO TAISYKLIŲ PATVIRTINIMO

2007 m. birželio 26 d. Nr. V-273

Vilnius

1. Tvirtinu pridedamus:

1.1. 6-SD pranešimo apie draudėjo reorganizavimą pateikimo taisykles;

1.2. Pranešimo apie draudėjo reorganizavimą formą (6-SD).

2. Pripažįstu netekusiu galios Valstybinio socialinio draudimo fondo valdybos direktoriaus prie Socialinės apsaugos ir darbo ministerijos 2006 m. vasario 27 d. įsakymą Nr. V-81 „Dėl duomenų apie draudėjo reorganizavimą pateikimo taisyklių ir formos patvirtinimo“ (Žin., 2006, Nr. 27-925).

3. Nustatau, kad šio įsakymo 1 ir 2 punktai įsigalioja nuo 2008 m. sausio 1 d.

4. Įpareigoju:

4.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau vadinama – Fondo valdyba) Teisės skyrių šį įsakymą paskelbti leidinyje „Valstybės žinios“;

4.2. Fondo valdybos Komunikacijos skyrių paskelbti šį įsakymą Fondo valdybos interneto tinklalapyje;

4.3. Fondo valdybos Ūkio valdymo skyrių organizuoti pranešimų formų spausdinimą ir iki 2008 m. sausio 1 d. jais aprūpinti Valstybinio socialinio draudimo fondo valdybos teritorinius skyrius ir Valstybinio socialinio draudimo fondo valdybos Karinių ir joms prilygintų struktūrų skyrių (toliau vadinama – Fondo valdybos teritoriniai skyriai);

4.4. Fondo valdybos Dokumentų tvarkymo skyrių šio įsakymo elektroninius nuorašus išsiųsti Fondo valdybos direktoriaus pavaduotojams, Fondo valdybos skyriams, Fondo valdybos Vidaus audito tarnybai, Fondo valdybos teritoriniams skyriams, kitoms Valstybinio socialinio draudimo fondo įstaigoms, susijusioms su Valstybinio socialinio draudimo fondo administravimu bei įsakymo nuorašą išsiųsti Lietuvos Respublikos socialinės apsaugos ir darbo ministerijai.

5. Pavedu Fondo valdybos direktoriaus pavaduotojai Irenai Pocevičienei šio įsakymo vykdymo kontrolę.

DIREKTORIUS	MINDAUGAS MIKAILA

PATVIRTINTA

Valstybinio socialinio draudimo fondo

valdybos prie Socialinės apsaugos ir darbo

ministerijos direktoriaus 2007 m. birželio 26 d.

įsakymu Nr. V-273

6-SD PRANEŠIMO APIE DRAUDĖJO REORGANIZAVIMĄ PATEIKIMO TAISYKLĖS

I. BENDROSIOS NUOSTATOS

1. 6-SD pranešimo apie draudėjo reorganizavimą pateikimo taisyklės (toliau vadinama – Taisyklės) nustato duomenų apie draudėjo reorganizavimą pateikimo Valstybinio socialinio draudimo fondo valdybos teritoriniams skyriams ir Valstybinio socialinio draudimo fondo valdybos Karinių ir joms prilygintų struktūrų skyriui (toliau vadinama – Fondo valdybos teritorinis skyrius) tvarką.

2. Šios Taisyklės parengtos vadovaujantis Lietuvos Respublikos civiliniu kodeksu (Žin., 2000, Nr. 74-2262), Lietuvos Respublikos valstybinio socialinio draudimo įstatymu (Žin., 1991, Nr. 17-447; 2004, Nr. 171-6295), Apdraustųjų valstybiniu socialiniu draudimu įskaitos taisyklėmis, patvirtintomis Lietuvos Respublikos Vyriausybės 1995 m. birželio 5 d. nutarimu Nr. 782 (Žin., 1995, Nr. 48-1172), Draudėjų priskyrimo nelaimingų atsitikimų darbe ir profesinių ligų socialinio draudimo įmokos tarifų grupėms metodika, patvirtinta Lietuvos Respublikos Vyriausybės 2005 m. gruodžio 20 d. nutarimu Nr. 1368 (Žin., 2005, Nr. 149-5437), Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro nuostatais, patvirtintais Lietuvos Respublikos Vyriausybės 2007 m. balandžio 25 d. nutarimu Nr. 435 (Žin., 2007, Nr. 50-1932), 1-SD pranešimo apie apdraustųjų valstybinio socialinio draudimo pradžią ir 2-SD pranešimo apie apdraustųjų valstybinio socialinio draudimo pabaigą pateikimo taisyklėmis, patvirtintomis Fondo valdybos direktoriaus 2007 m. birželio 15 d. įsakymu Nr. V-256 (Žin., 2007, Nr. 68-2711).

3. Šiose Taisyklėse vartojamos sąvokos:

Reorganizuojamas draudėjas – draudėjas, kuris po reorganizavimo pasibaigia;

Naujas draudėjas – draudėjas, kuris perima reorganizuojamo draudėjo teises ir pareigas.

Kitos šiose Taisyklėse vartojamos sąvokos suprantamos taip, kaip jos apibrėžtos teisės aktuose, kuriais vadovaujantis parengtos šios Taisyklės.

4. Šiomis Taisyklėmis privalo vadovautis:

4.1. visi juridiniai asmenys bei jų filialai ir atstovybės, kurie įstatymų nustatyta tvarka privalo mokėti valstybinio socialinio draudimo įmokas (toliau vadinama – draudėjas);

4.2. Valstybinio socialinio draudimo fondo valdyba prie Socialinės apsaugos ir darbo ministerijos (toliau vadinama – Fondo valdyba), Fondo valdybos teritoriniai skyriai ir kitos Valstybinio socialinio draudimo fondo įstaigos, susijusios su Valstybinio socialinio draudimo administravimu.

II. 6-SD PRANEŠIMO PATEIKIMAS REORGANIZUOJANT DRAUDĖJĄ SUJUNGIMO ARBA PADALIJIMO BŪDU

5. Reorganizuojant draudėją sujungimo arba padalijimo būdu, naujas draudėjas Fondo valdybos teritoriniam skyriui, kuriame buvo vykdoma reorganizuojamo draudėjo apskaita, pateikia 6-SD pranešimą apie draudėjo reorganizavimą (toliau vadinama – 6-SD pranešimas) kartu su draudėjo reorganizavimo sąlygų dokumento patvirtinta kopija ir 2-SD pranešimu apie apdraustųjų valstybinio socialinio draudimo pabaigą (toliau vadinama – 2-SD pranešimas), nurodydamas apdraustuosius, kurių valstybinis socialinis draudimas nutraukiamas pas reorganizuojamą draudėją ir bus tęsiamas pas naują draudėją. Naujas draudėjas pateikia Fondo valdybos teritoriniam skyriui, kuriame pradedama vykdyti šio draudėjo apskaita, 1-SD pranešimą apie apdraustųjų valstybiniu socialiniu draudimu pradžią (toliau vadinama – 1-SD pranešimas), nurodydamas apdraustuosius, kurių valstybinis socialinis draudimas tęsiamas.

6. Reorganizuojant draudėją sujungimo būdu, naujas draudėjas privalo pateikti 6-SD pranešimą apie kiekvieną reorganizuojamą draudėją.

7. Reorganizuojant draudėją padalijimo būdu, Fondo valdybos teritoriniam skyriui 6-SD pranešimą privalo pateikti kiekvienas naujas draudėjas.

8. Naujas draudėjas 6-SD pranešimą privalo pateikti Fondo valdybos teritoriniam skyriui per 10 dienų nuo reorganizavimo dienos, kai naujasis juridinis asmuo (draudėjas) įregistruojamas Juridinių asmenų registre.

9. 6-SD pranešimas gali būti teikiamas šiais būdais:

9.1. pateikiant tiesiogiai Fondo valdybos teritoriniam skyriui;

9.2. siunčiant registruotu laišku, kurio spaudo data turi būti nevėlesnė, kaip nustatyta šių Taisyklių 8 punkte;

9.3. siunčiant faksimiliniu ryšiu, po to ne vėliau kaip per 5 dienas Fondo valdybos teritoriniam skyriui pateikiamas pranešimo originalas.

III. DUOMENŲ PATEIKIMAS REORGANIZUOJANT DRAUDĖJĄ PRIJUNGIMO ARBA IŠDALIJIMO BŪDU

10. Reorganizuojant draudėją prijungimo arba išdalijimo būdu, reorganizuojamas draudėjas Fondo valdybos teritoriniam skyriui, kuriame vykdoma reorganizuojamo draudėjo apskaita, pateikia 6-SD pranešimą kartu su draudėjo reorganizavimo sąlygų dokumento patvirtinta kopija. Draudėjas 6-SD pranešimą privalo pateikti Fondo valdybos teritoriniam skyriui per 3 dienas nuo Juridinių asmenų registre įregistravimo juridinio asmens teisinio statuso „reorganizuojamas“.

11. 6-SD pranešimas gali būti teikiamas šiais būdais:

11.1. pristatomas tiesiogiai Fondo valdybos teritoriniam skyriui;

11.2. siunčiamas registruotu laišku, kurio spaudo data turi būti ne vėlesnė, kaip nustatyta šių Taisyklių 10 punkte;

11.3. siunčiamas faksimiliniu ryšiu, po to ne vėliau kaip per 5 dienas 6-SD pranešimo originalas pristatomas Fondo valdybos teritoriniam skyriui.

12. Kai reorganizuojant draudėją prijungimo būdu dalyvauja du ar daugiau reorganizuojamų draudėjų, Fondo valdybos teritoriniam skyriui 6-SD pranešimą privalo pateikti kiekvienas reorganizuojamas draudėjas.

13. Reorganizuojant draudėją išdalijimo būdu, reorganizuojamas draudėjas Fondo valdybos teritoriniam skyriui 6-SD pranešimą privalo pateikti apie kiekvieną draudėją, kuriems pereina reorganizuojamo draudėjo teisės ir pareigos.

14. Reorganizuojamas draudėjas Fondo valdybos teritoriniam skyriui, kuriame vykdoma šio draudėjo apskaita, pateikia 2-SD pranešimą, nurodydamas apdraustuosius, kurių valstybinis socialinis draudimas nutraukiamas pas reorganizuojamą draudėją ir bus tęsiamas pas kitą draudėją. Draudėjas 2-SD pranešimą privalo pateikti per 3 dienas nuo apdraustųjų valstybinio socialinio draudimo pabaigos.

15. Draudėjas, pas kurį tęsiamas apdraustųjų valstybinis socialinis draudimas po reorganizavimo, pateikia Fondo valdybos teritoriniam skyriui, kuriame vykdoma šio draudėjo apskaita, 1-SD pranešimą, nurodydamas apdraustuosius, kurių valstybinis socialinis draudimas tęsiamas. Draudėjas 1-SD pranešimą privalo pateikti per 3 dienas nuo apdraustųjų valstybinio socialinio draudimo pradžios.

IV. 6-SD PRANEŠIMO PILDYMAS

16. 6-SD pranešime pildomi:

16.1. laukelyje 3 nurodomas draudėjo, kuris privalo pateikti 6-SD pranešimą, pavadinimas – iš juridinio asmens registravimo pažymėjimo arba draudėjo pažymėjimo;

16.2. laukelyje 4 nurodomas draudėjo, kuris privalo pateikti 6-SD pranešimą, kodas – iš draudėjo pažymėjimo;

16.3. laukelyje 5 nurodomas draudėjo, kuris privalo pateikti 6-SD pranešimą, juridinio asmens kodas – iš juridinio asmens registravimo pažymėjimo;

16.4. laukelyje 6 nurodomas draudėjo, kuris privalo pateikti 6-SD pranešimą, kontaktinis telefono numeris (fiksuoto arba mobiliojo ryšio);

16.5. laukelyje 7 nurodomas draudėjo, kuris privalo pateikti 6-SD pranešimą, adresas – juridinio asmens buveinės adresas;

16.6. laukelyje 8 nurodomas adresatas – Fondo valdybos teritorinis skyrius, kuriam pateikiamas 6-SD pranešimas;

16.7. laukelyje 9 nurodoma 6-SD pranešimo pildymo data (metai, mėnuo, diena);

16.8. laukelyje 10 nurodomas 6-SD pranešimo registracijos numeris;

16.9. laukelyje R3.1 nurodomas draudėjo pavadinimas iki reorganizavimo (iš juridinio asmens registravimo pažymėjimo);

16.10. laukelyje R4.1 nurodomas draudėjo kodas iki reorganizavimo (iš draudėjo pažymėjimo);

16.11. laukelyje R5.1 nurodomas juridinio asmens kodas iki reorganizavimo (iš juridinio asmens registravimo pažymėjimo);

16.12. laukelyje R7.1 nurodomas draudėjo adresas iki reorganizavimo (juridinio asmens adresas);

16.13. laukelyje R3.2 nurodomas draudėjo pavadinimas po reorganizavimo (iš juridinio asmens registravimo pažymėjimo);

16.14. laukelyje R4.2 nurodomas draudėjo kodas po reorganizavimo (iš draudėjo pažymėjimo);

16.15. laukelyje R5.2 nurodomas juridinio asmens kodas po reorganizavimo (iš juridinio asmens registravimo pažymėjimo);

16.16. laukelyje R7.2 nurodomas draudėjo adresas po reorganizavimo (juridinio asmens adresas);

16.17. laukelis R8 reorganizavimo data – pildomas, kai draudėjas reorganizuojamas sujungimo arba padalijimo būdu. Nurodoma data, kai naujasis juridinis asmuo (draudėjas) įregistruojamas Juridinių asmenų registre (iš juridinio asmens registravimo pažymėjimo);

16.18. laukelis R9 reorganizavimo pradžios data – pildomas, kai draudėjas reorganizuojamas prijungimo arba išdalijimo būdu. Nurodoma reorganizavimo pradžios data, kai Juridinių asmenų registre įregistruojamas juridinio asmens teisinis statusas „reorganizuojamas“ (pagal Juridinių asmenų registro išrašą);

16.19. laukelis R10 reorganizavimo būdas: prijungimas, sujungimas, išdalijimas, padalijimas – nurodomas vadovaujantis Lietuvos Respublikos civilinio kodekso 2.97 ar 2.103 straipsnių nuostatomis;

16.20. laukelyje 11 nurodomas draudėjo vadovo ar įgalioto asmens, kuris pasirašo pateikiamą 6-SD pranešimą, pareigų pavadinimas;

16.21. laukelyje 12 pasirašo draudėjo vadovas ar įgaliotas asmuo;

16.22. laukelyje 13 nurodomi draudėjo vadovo ar įgalioto asmens, kuris pasirašo pateikiamą 6-SD pranešimą, vardas, pavardė;

16.23. laukelyje 14 nurodomi draudėjo 6-SD pranešimą Užpildžiusio asmens vardas, pavardė, telefono numeris, elektroninio pašto adresas.

V. BAIGIAMOSIOS NUOSTATOS

17. Draudėjas, nustatęs, kad pateikė klaidingą informaciją, Fondo valdybos nustatyta tvarka nedelsdamas teikia patikslintą 6-SD pranešimą Fondo valdybos teritoriniam skyriui.

18. Fondo valdybos teritoriniam skyriui turi būti pateikiamas vienas užpildytas 6-SD pranešimo egzempliorius. Jeigu pačiam draudėjui yra reikalingas 6-SD pranešimo egzempliorius, tai gali būti pateikti du 6-SD pranešimo egzemplioriai, vieną iš kurių su gavimo žyma Fondo valdybos teritorinis skyrius grąžina pateikėjui.

______________

Forma

______________